– Vi ber innstendig foreldre om å si fra til sine barn at de ikke skal røre, og forklare dem hvor farlig kablene er, advarer Troms Kraft Nett.

På et døgn har det lavet det ned snømengder folk i Tromsø ikke har sett på nesten 20 år.

Troms Kraft oppfordrer derfor foreldre til å advare barn, samt å varsle selskapet om kabler som er til fare for folk.

– Vær forsiktig og ta vare på hverandre, er oppfordringen fra kraftleverandøren.

Og enda har ikke byen sett den siste snøbygen passere før våren.

– Det største problemet er å bli kvitt all snøen, og å komme seg frem med plogen full av snø i morgentrafikken, sier brøytebilsjåfør Mikas Røkke. Foto: Martin Hall Larsen / NRK

Høyeste snødybde på 19 år

– Det kommer enda noen byger utover kvelden. De siste årene har vi også sett at mars og april er måneder med tette snøbyger, sier Haukeland.

Statsmeteorolog Magnus Haukeland må måke seg frem til målestaven ved værvarslinga for Nord-Norge.

– Nå er snødybden på over 1,5 meter og vi må helt tilbake til 2000 hvor vi hadde en snødybde på 1,8 meter 1. april i Tromsø, sier statsmeteorolog Magnus Haukeland.

Det mest urovekkende er kanskje likevel skredfaren.

– Vi oppjusterte skredvarslet i dag tidlig på grunn av de store snømengdene. Nå er vi oppe på faregrad fire i regionene Lyngen, Troms og Indre Troms, sier Tommy Skårholmen hos varsom.no

Dersom man skal på fjellet lønner det seg å unngå bratt terreng til snøen har fått stabilisert seg, samt å være aktsomme og ta trygge rutevalg i dagene fremover, sier Skårholmen.

Og det er liten grunn til å forlate lavlandet, om det man søker er fysisk aktivitet.

Statsmeteorolog Magnus Haukeland. Foto: Martin Hall Larsen / NRK

– Det er nok nå

En lett oppgitt Tove Widding har måket oppkjørselen siden tidlig mandag morgen, når NRK møter henne på ettermiddagen.

– Det er nok snø nå, det er helt sikkert. Nå trenger vi ikke mer til påske, kvitterer Widding.

Og det er kanskje ikke så rart at folk er oppgitt:

Brøytemannskapet har jobbet på spreng hele natten.

Folk i Tromsø har våknet til snømengder de ikke har sett siden år 2000.

Alle fly til og fra Tromsø har vært innstilt til langt utpå dagen.

En rekke veger er stengt på grunn av skredfaren.

Kommunen har oppfordret folk til å la bilen stå.

Busser, personbiler og fotgjengere har slitt med å komme seg frem.

– Vi har vært på jobb siden klokken halv fire i natt. Dette snøfallet kom veldig brått på. Vi måtte oppfordre folk til å la bilen stå siden det var umulig for oss å sørge for brøyta veier til morgentrafikken, sier Tor Arne Andreassen i Tromsø Bydrift.